**Ministru kabineta noteikumu projekta "Valsts vienotā jurista profesionālās kvalifikācijas eksāmena kārtība" sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 1) Ministru kabineta 2015. gada 11. novembra sēdē izskatīts un pieņemts zināšanai Tieslietu ministrijas izstrādātais informatīvais ziņojums "Par valsts vienotā jurista kvalifikācijas eksāmena ieviešanu" (skat. Ministru kabineta 2015. gada 10. novembra sēdes protokola Nr. 58 23.§).  2) Ministru kabineta noteikumu projekts "Valsts vienotā jurista profesionālās kvalifikācijas eksāmena kārtība" (turpmāk – noteikumu projekts) izstrādāts, pamatojoties uz likumprojektā "Grozījums Augstskolu likumā" (reģ. Nr. 653/Lp12) paredzēto deleģējumu Ministru kabinetam noteikt valsts eksāmena satura, organizēšanas, norises, finansēšanas, vērtēšanas un komisijas izveidošanas un tās darbības kārtību (skat. likumprojektā "Grozījums Augstskolu likumā" paredzēto Augstskolu likuma 58. panta ceturtās daļas redakciju. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pamatojoties uz Ministru kabineta 2015. gada 16. februāra rīkojuma Nr. 78 "Par Valdības rīcības plānu Deklarācijas par Laimdotas Straujumas vadītā Ministru kabineta iecerēto darbību īstenošanai" pielikuma 34.1. apakšpunktā cita starpā noteikto rīcības plāna pasākumu, proti, lai ieviestu valsts vienoto jurista kvalifikācijas eksāmenu, paaugstinot un vienādojot prasības jurista kvalifikācijas iegūšanai, izstrādāt konceptuālo ziņojumu par valsts vienotā jurista kvalifikācijas eksāmena ieviešanu, tika izstrādāts informatīvais ziņojums "Par valsts vienotā jurista kvalifikācijas eksāmena ieviešanu", kas izskatīts un pieņemts zināšanai Ministru kabineta 2015. gada 11. novembra sēdē.  Informatīvajā ziņojumā apkopotā informācija konceptuāli norādīja uz problēmām saistībā ar Latvijas augstskolās, kurās īsteno otrā līmeņa profesionālo augstāko izglītību tiesību zinātņu studiju programmās, iegūtās jurista kvalifikācijas kvalitāti.  Kopš pagājušā gadsimta 90. gadu sākuma, attīstoties brīvā tirgus ekonomikai, privātpersonu dibinātajās augstskolās pieauga tiesību zinātņu studiju programmu skaits, kas ilgtermiņā, iztrūkstot pietiekami augstām un vienotām prasībām juridiskās izglītības iegūšanai, samazināja juridiskās izglītības kvalitāti valstī. Tas savukārt radīja diskusijas par nepieciešamību paaugstināt prasības jurista kvalifikācijas iegūšanai. Piemēram, 2012. gada 7. jūnijā žurnāls „Jurista Vārds” sadarbībā ar Latvijas Universitātes Juridisko fakultāti rīkoja diskusiju „Vienots valsts juridiskais eksāmens Latvijā: iespēja vai nepieciešamība”; Latvijas Universitātes Juridiskās fakultātes 5. Starptautiskās zinātniskās konferences „Juridiskā izglītība un kultūra: pagātnes mācības un nākotnes izaicinājumi” ietvaros 2014. gada 11. novembrī atsevišķa sekcija tika veltīta juridiskās izglītības problēmjautājumu analīzei. Arī Latvijas Republikas Saeimas Juridiskās komisijas Tiesu politikas apakškomisijas darba kārtībā vairākkārt ir ticis iekļauts un vērtēts jautājums par iespējamiem risinājumiem juridiskās izglītības kvalitātes uzlabošanai (piemēram, 2013. gada 5. novembra, 2015. gada 3. marta, 29. septembra sēde).  Minētajās diskusijās tika secināts, ka:  1) tiesību zinātņu studiju programmu konkurence savā starpā ir radījusi nevis šo programmu kvalitātes paaugstināšanos, bet tieši pretēji – kvalitātes kritumu. Lielai daļai tiesību zinātņu studiju programmu absolventu ir salīdzinoši vājas zināšanas un prasmes jurisprudencē;  2) katra augstskola pēc saviem ieskatiem vērtē studējošo teorētiskās zināšanas un prasmes, lai piešķirtu valsts atzītu augstākās izglītības diplomu ar jurista vai juriskonsulta kvalifikāciju. Tā rezultātā diplomu saņem gan studējošie, kuriem augstskola ir noteikusi salīdzinoši augstas prasības diploma ieguvei, gan studējošie, kuriem šīs prasības ir salīdzinoši zemas. Darba tirgū visi šie studējošie uzsāk darba gaitas ar vienādiem diplomiem, bet diploma esamība, kā tas ir konstatēts praksē, neapliecina pietiekamas tiesību zinātņu programmu absolventu zināšanas un prasmes;  3) jurista profesija ir saistīta gan ar juridiskās palīdzības sniegšanu citām personām to tiesību aizsardzībā, gan ar valstiski svarīgu amatu (tostarp tiesnešu, prokuroru) ieņemšanu, tāpēc ir svarīgi, ka prasības jurista kvalifikācijas iegūšanai ir pietiekami augstas.  Augstākās izglītības padome laika posmā no 2011. gada 9. maija līdz 2013. gada 30. aprīlim īstenoja Eiropas Sociālā fonda projektu „Augstākās izglītības studiju programmu izvērtēšana un priekšlikumi kvalitātes paaugstināšanai”, vienošanās Nr. 2011/0012/1DP/1.1.2.2.1/11/IPIA/VIAA/001 (turpmāk – projekts). Projekta ietvaros tiesību zinātņu studiju virzienā tika konstatēts, ka vairāku augstākās izglītības iestāžu darbība aktīvāk vērsta uz peļņas palielināšanu, nevis studiju programmu kvalitātes paaugstināšanu. Vairākās augstākās izglītības iestādēs studiju programmu kvalitāte ir vāja un tā neatbilst Eiropas Savienības noteiktajām prasībām. Tikai dažas no programmām atbilst ilgtspējas prasībām (*Augstākās izglītības padome. Pārskats par augstākās izglītības studiju programmu izvērtēšanas rezultātiem un priekšlikumi turpmākai studiju programmu, sagrupētu studiju virzienos, pilnveidei, uzlabošanai, attīstīšanai, konsolidācijai, slēgšanai, resursu efektīvai izmantošanai un finansēšanai no valsts budžeta līdzekļiem. Rīga, 2013, http://www.aip.lv/ESF\_par\_projektu.htm*).  Šobrīd iespēja iegūt otrā līmeņa profesionālo augstāko izglītību tiesību zinātņu studiju programmā ir septiņās Latvijas augstskolās. Daļā no šīm augstskolām ir paredzēti studiju noslēguma kvalifikācijas eksāmeni. Tomēr studiju noslēguma kvalifikācijas eksāmenu esamība pati par sevi neliecina par noteikta kvalitātes līmeņa izglītības ieguvi. Kā piemērs jāmin Vācijas statistika par valsts eksāmenus nokārtojušo studējošo skaita attiecību pret augstskolas eksāmenus nokārtojušo studējošo skaitu. Piemēram, Brēmenē 2013. gadā universitātes eksāmenu nokārtoja visi, savukārt pirmo valsts eksāmenu – 58,7 procenti pretendentu (Bundesministerium der Justiz und für Verbraucherschutz. Die Statistik der juristischen Prüfungen.<http://www.bmjv.de/DE/Service/StatistikenFachinformationenPublikationen/Statistiken/Juristenausbildung/_node.html>).Minētais uzskatāmi apliecina, cik liela ir atšķirība starp universitāšu un valsts eksāmenu rezultātiem. Atbilstoši juridiskajā literatūrā izteiktajam viedoklim pati augstskola, visticamāk, nespēj pietiekami objektīvi novērtēt savu studentu līmeni, ko, nenoliedzami, ietekmē arī subjektīvā interese uzrādīt pēc iespējas labākus darba rezultātus (*Papēde M. Juridiskās izglītības standarts Vācijā. Jurista Vārds Nr. 24, 2011. gada 14. jūnijs*).  Lai sekmētu juridiskās izglītības kvalitātes paaugstināšanos, ir nepieciešams paredzēt obligātu valsts vienoto jurista profesionālās kvalifikācijas eksāmenu (turpmāk – kvalifikācijas eksāmens) otrā līmeņa profesionālās augstākās izglītības tiesību zinātņu studiju programmā. Kvalifikācijas eksāmens ilgtermiņā nodrošinātu vienotu juristu profesionālās kvalifikācijas teorētisko un praktisko sagatavotību un tās vienveidīgas paaugstināšanas iespējas. Augstskolas izjustu lielāku atbildību par sagatavošanu kvalifikācijas eksāmenam, nezaudējot saikni ar personām, kuras šo kvalifikācijas eksāmenu kārto.  Šobrīd Augstskolu likuma 58. panta otrā daļa noteic, ka augstākās profesionālās izglītības studijas beidzas ar valsts pārbaudījumu, kura sastāvdaļa var būt diplomdarba (diplomprojekta) un bakalaura (maģistra) darba izstrādāšana un aizstāvēšana vai arī diplomdarba (diplomprojekta) vai bakalaura (maģistra) darba izstrādāšana un aizstāvēšana. Lai uzsvērtu, ka valsts pārbaudījuma sastāvdaļa var būt ne tikai diplomdarba vai bakalaura (maģistra) darba izstrādāšana un aizstāvēšana, un lai izvairītos no nepamatotas interpretācijas iespējām, ir izstrādāts likumprojekts "Grozījums Augstskolu likumā" (reģ. Nr. 653/Lp12), ar kuru Augstskolu likuma 58. pants tiek papildināts ceturtodaļu, kas cita starpā paredz Ministru kabinetam tiesības noteikt, ka valsts pārbaudījuma sastāvdaļa atsevišķās otrā līmeņa profesionālās augstākās izglītības studiju programmās ir valsts eksāmens.  Vienlaikus jāvērš uzmanība uz to, ka kvalifikācijas eksāmena ieviešanai kā vienotu un obligātu prasību otrā līmeņa profesionālās augstākās izglītības tiesību zinātņu studiju programmā atbalstu paudusi gan Saeima, gan Ministru kabinets.  Ņemot vērā minēto, ir izstrādāts noteikumu projekts, kas nosaka kvalifikācijas eksāmena satura, organizēšanas, norises, finansēšanas un vērtēšanas kārtību un kvalifikācijas eksāmena komisijas (turpmāk – komisija) izveidošanas un tās darbības kārtību.  Noteikumu projekta mērķis ir noteikt vienoto kārtību kvalifikācijas eksāmena norisei visās augstskolās, kurās īsteno otrā līmeņa profesionālās augstākās izglītības tiesību zinātņu studiju programmu jurista kvalifikācijas iegūšanai. Savukārt viens no kvalifikācijas eksāmena galvenajiem pamatmērķiem ir vispusīgi pārbaudīt studējošā, kurš vēlas iegūt jurista kvalifikāciju, pamatzināšanas visās tiesību nozarēs.  Noteikumu projektā ietvertais regulējums paredz:  1) komisijas sastāvu un tās darbības kārtību;  2) kvalifikācijas eksāmena organizēšanas kārtību;  3) kvalifikācijas eksāmena saturu;  4) kvalifikācijas eksāmena norises un vērtēšanas kārtību;  5) kvalifikācijas eksāmena rezultātu paziņošanas un apstrīdēšanas kārtību;  6) kvalifikācijas eksāmena finansēšanas kārtību.  Kvalifikācijas eksāmena sagatavošanu un vērtēšanu veic tieslietu ministra apstiprināta komisija, kurā ietilpst pārstāvji no augstskolām, kurās īsteno otrā līmeņa profesionālās augstākās izglītības tiesību zinātņu studiju programmu jurista kvalifikācijas iegūšanai, un pārstāvji no juridisko nozari pārstāvošām profesionālajām organizācijām. Komisijas sastāvu veidos gan akadēmiķi, gan praktiķi, tādējādi nodrošinot balansu starp akadēmiskās un profesionālās vides pārstāvjiem.  Komisijas darbību nodrošina Tieslietu ministrija. Tieslietu ministrs apstiprina komisijas nolikumu (iekšējais normatīvais akts atbilstoši Valsts pārvaldes iekārtas likuma IX nodaļas prasībām), kurā tiks noregulēti jautājumi saistībā ar komisijas darba organizāciju (t. sk., arī noteikta komisijas priekšsēdētāja iecelšanas kārtība un kvalifikācijas eksāmena vērtēšanas kārtība). Komisijas darba telpas, kurās tiks nodrošinātas komisijas darba organizatoriskās sēdes, atrodas Rīgā, Tieslietu ministrijā.  Kvalifikācijas eksāmenu Tieslietu ministrija organizēs divas reizes gadā. Par kvalifikācijas eksāmena datumu, laiku un citiem ar kvalifikācijas eksāmena norisi saistītiem organizatoriskiem jautājumiem (piemēram, par kvalifikācijas eksāmena teorētisko jautājumu un uzdevumu (kāzusu) sagatavošanu, kvalifikācijas eksāmena vērtēšanas vadlīniju izstrādi) lemj komisijas sēdē, kas tiks organizētā ne vēlāk kā mēnesi pirms kvalifikācijas eksāmena norises dienas. Informācija par kvalifikācijas eksāmena datumu un laiku tiks nosūtīta augstskolām, dodot iespēju nodrošināt minētās informācijas pieejamību studējošajiem. Vienlaikus minētā informācija tiks publicēta Tieslietu ministrijas oficiālajā mājaslapā un informācijas sistēmā.  Pirms kvalifikācijas eksāmena norises studējošajiem būs pieejams saraksts ar kvalifikācijas eksāmena teorētiskās daļas vispārīgiem tematiem, kas sagatavoti atbilstoši akreditētajās tiesību zinātņu studiju programmās noteiktajam studiju vielas apjomam. Tāpat arī studējošajiem būs pieejams kvalifikācijas eksāmena praktiskajā daļā (uzdevumi (kāzusi)) izmantojamo avotu saraksts un kvalifikācijas eksāmena vērtēšanas vadlīnijas. Minētie saraksti un vadlīnijas tiks nosūtītas augstskolām, dodot iespēju nodrošināt minētās informācijas pieejamību studējošajiem. Vienlaikus minētā informācija tiks publicēta Tieslietu ministrijas oficiālajā mājaslapā un informācijas sistēmā.  Kvalifikācijas eksāmena saturu veidos trīs teorētiskie jautājumi un praktisks uzdevums (kāzuss) šādās tiesību nozarēs (kvalifikācijas eksāmena apakšsekcijās): krimināltiesības un kriminālprocesa tiesības; civiltiesības, civilprocesa tiesības un komerctiesības; konstitucionālās tiesības, administratīvās tiesības un administratīvā procesa tiesības; starptautiskās un Eiropas Savienības tiesības; tiesību teorija, tiesību filozofija un Latvijas tiesību vēsture.  Kvalifikācijas eksāmenā tiks pārbaudītas studējošā zināšanas, prasmes un kompetences atbilstoši tiesību zinātņu studiju programmā un jurista profesijas standartā noteiktajām prasībām. Kvalifikācijas eksāmena saturu noteiks komisija.  Kvalifikācijas eksāmenu studējoši kārto augstskolā. Komisija organizē un nodrošina tā pilnvērtīgu norisi atbilstoši noteikumu projektā noteiktajām prasībām. Kvalifikācijas eksāmena laikā telpā atrodas komisijas loceklis.  Lai pilnvērtīgi ieviestu kvalifikācijas eksāmenu, tiks izstrādāta informācijas sistēma (datu bāze). Pirms kvalifikācijas eksāmena norises studējošajam tiks piešķirts identifikācijas numurs un parole, lai nodrošinātu piekļuvi informācijas sistēmai. Minētajā sistēmā tiks nodrošināta pieeja kvalifikācijas eksāmena rezultātiem, tāpat arī tajā būs pieejams saraksts ar kvalifikācijas eksāmena teorētiskās daļas vispārīgiem tematiem, kvalifikācijas eksāmena vadlīnijas u.c. nozīmīga informācija.  Noteikumu projektā paredzēts, ka, ja tiek konstatēts, ka studējošais kvalifikācijas eksāmena laikā izmanto neatļautus palīglīdzekļus vai studējošais neievēro kvalifikācijas eksāmena kārtošanas norises kārtību, studējošais kvalifikācijas eksāmenu var pārkārtot ne ātrāk kā pēc viena gada, izlaižot nākamo kvalifikācijas eksāmena kārtošanas reizi. Kontroles mehānisms noteikts, lai atturētu studējošos no minēto pārkāpumu veikšanas, tādējādi stimulējot tos apgūt studiju vielu un nokārtot kvalifikācijas eksāmenu.  Kvalifikācijas eksāmena teorētisko daļu katrā no tiesību nozarēm (kvalifikācijas eksāmena apakšsekcijām) studējošais kārto vienā dienā. Atbilžu sagatavošanas laiks viena stunda. Pēc atbilžu sagatavošanas katrā no tiesību nozarēm (kvalifikācijas eksāmena apakšsekcijām) studējošajam tiek nodrošināts laiks atpūtai – viena stunda.  Kvalifikācijas eksāmena praktisko daļu katrā no tiesību nozarēm (kvalifikācijas eksāmena apakšsekcijām) studējošais kārto divās dienās. Atbilžu sagatavošanas laiks divas stundas. Vienā dienā studējošais kārto praktisko daļu divās no tiesību nozarēm (kvalifikācijas eksāmena apakšsekcijām), otrā dienā – praktisko daļu trijās no tiesību nozarēm (kvalifikācijas eksāmena apakšsekcijām). Pēc risinājuma sagatavošanas katrā no tiesību nozarēm (kvalifikācijas eksāmena apakšsekcijām) studējošajam tiek nodrošināts laiks atpūtai – viena stunda.  Ja studējošais nav piedalījies kādas kvalifikācijas eksāmena daļas (teorētiskā un praktiskā) kārtošanā, studējošais to drīkst kārtot komisijas noteiktās dienās, kas paredzētas tiesību nozaru (kvalifikācijas eksāmena apakšsekciju) daļu kārtošanai attiecīgās sesijas laikā. Datumu un laiku tiesību nozaru (kvalifikācijas eksāmena apakšsekciju) daļu kārtošanai noteikts komisija, informējot par to augstskolas. Vienlaikus minētā informācija tiks publicēta Tieslietu ministrijas oficiālajā mājaslapā un informācijas sistēmā.  Kvalifikācijas eksāmena rezultātus augstskolas paziņo elektroniski, savukārt Tieslietu ministrija tos publicē oficiālajā mājaslapā un informācijas sistēmā.  Studējošais viena mēneša laikā pēc lēmuma par kvalifikācijas eksāmena rezultātu paziņošanas kvalifikācijas eksāmena norises kārtību var apstrīdēt Tieslietu ministrija atbilstoši Administratīvā procesa likumā noteiktajai kārtībai.  Noteikumu projekts stājas spēkā 2018. gada 1. janvārī. Šāds spēkā stāšanās termiņš noteikts, lai augstskolas, kurās īsteno otrā līmeņa profesionālās augstākās izglītības tiesību zinātņu studiju programmu jurista kvalifikācijas iegūšanai, varētu studiju programmu uz nākamo akreditācijas periodu (2019. gada vasara) pielāgot notiekumu projekta prasībām. Noteikumu projekta prasības piemēros attiecībā uz studējošajiem, kuri studijas otrā līmeņa profesionālās augstākās izglītības studiju programmā uzsākuši 2019. gada rudens semestrī. |
| 3. | Projekta izstrādē iesaistītās institūcijas | Tieslietu ministrija.  Noteikumu projekta izstrādes gaitā Tieslietu ministrija organizēja neformālas sanāksmes par kvalifikācijas eksāmena ieviešanu. Sanāksmēs piedalījās un atbalstu noteikumu projektam ir paudusi Izglītības un zinātnes ministrija, Augstākās izglītības padome, augstskolu (biznesa augstskolas “Turība”, Latvijas Universitātes, Rīgas Juridiskās augstskolas) pārstāvji, kā arī Latvijas Studentu apvienības pārstāvji. |
| 4. | Cita informācija | Nav |
|  | | |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Studējošie, kuri vēlas iegūt jurista kvalifikāciju (aptuveni 650).  Augstskolu, kas īsteno otrā līmeņa profesionālās augstākās izglītības studiju programmas jurista kvalifikācijas iegūšanai, nodarbinātie (30 komisijas locekļi un augstskolu personāls).  Juridisko nozari pārstāvošo profesionālo organizāciju pārstāvji (15 komisijas locekļi).  Tieslietu ministrijas nodarbinātie (3 nodarbinātie). |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs palielināsies vismaz šādā apmērā:  1) Studējošajiem, kuri vēlas iegūt jurista kvalifikāciju – lai iegūtu jurista kvalifikāciju, kā obligāta prasība tiks noteikta kvalifikācijas eksāmena nokārtošana;  2) augstskolām, kas īsteno otrā līmeņa profesionālās augstākās izglītības studiju programmas jurista kvalifikācijas iegūšanai – būs jānodrošina nākamā akreditācijas perioda studiju programmas jurista kvalifikācijas iegūšanai pielāgošana noteikumu projekta prasībām, kvalifikācijas eksāmena norises organizēšanā jāsadarbojas ar Tieslietu ministriju un daļēji jānodrošina tā norise;  3) Tieslietu ministrijai – kvalifikācijas eksāmena organizēšanas un norises pilnvērtīga nodrošināšana.  Studējošajam, kurš vēlas iegūt jurista kvalifikāciju, gada laikā veidosies administratīvās izmaksas aptuveni 275 *euro* apmērā par kvalifikācijas eksāmena kārtošanu (aprēķinu skatīt zemāk). Minēto summu veido kvalifikācijas eksāmena ieviešanas izmaksas (galvenokārt saistībā ar komisijas darbības nodrošināšanu – kvalifikācijas eksāmena vērtēšanu).     |  |  |  | | --- | --- | --- | | Izmaksas | Pastāvīgās izmaksas  *euro* | Mainīgās izmaksas  *euro* | | 1. Atlīdzība komisijas locekļiem | 7 600 | 178 750 | | 1. Komisijas materiāltehniskais nodrošinājums | 1 967 |  | | 1. Informācijas sistēmas uzturēšana | 20 000 |  | | kopā | 29 567 | 178 750 | | Aptuvenās izmaksas uz vienu studentu (kopā 650 studenti): | 45 | 275 |   Kvalifikācijas eksāmena pastāvīgās izmaksas, kas nav atkarīgas no studējošo skaita:  1.Izmaksas komisijas locekļu darbības nodrošināšanai – 7600 *euro*:  1.1.komisijas darba, kvalifikācijas eksāmena sagatavošanas un tā izvērtēšanas organizēšana - vidēji 4 h/gadā x 25 *euro*/h x 1 komisijas loceklis = 100 *euro*;  1.2.kvalifikācijas eksāmena jautājumu, kvalifikācijas eksāmena vērtēšanas vadlīniju sagatavošana – vidēji 15 h/gadā x 25 *euro*/h x 6 komisijas locekļi = 2 250 *euro*;  1.3. kvalifikācijas eksāmena novērošana - vidēji 15 h/gadā x 25 *euro*/h x 14 komisijas locekļi = 5 250 *euro*;  Kvalifikācijas eksāmena mainīgās izmaksas, kas atkarīgas no studējošo skaita:  Kvalifikācijas eksāmena teorētiskās daļas un praktiskās daļas labošanas izmaksas katrā tiesību nozarē (kopā 5 tiesību nozares) - 11 h/1 studentam x 650 studenti x 25 *euro*/h = 178 750 *euro*.  Kvalifikācijas eksāmena pastāvīgās izmaksas, kā arī kvalifikācijas eksāmena atbalsta informatīvās sistēmas uzturēšanas izmaksas segs no valsts budžeta.  Kvalifikācijas eksāmena vērtēšanas izmaksas, ciktāl tās saistītas ar augstskolu izvirzīto pārstāvju darba apmaksu komisijā, sedz persona, kas sedz attiecīgā studējošā studiju maksu.  Kvalifikācijas eksāmena vērtēšanas izmaksas, ciktāl tās saistītas ar juridisko nozari pārstāvošo profesionālo organizāciju izvirzīto pārstāvju darba samaksu komisijā, sedz attiecīgās juridiskās nozares profesionālā organizācija. |
| 3. | Administratīvo izmaksu monetārs novērtējums | Nav |
| 4. | Cita informācija | Nav |
|  | | |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2017. gads** | | Turpmākie trīs gadi (*euro*) | | |
| **2018** | **2019** | **2020** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo 2017. gadu | izmaiņas, salīdzinot ar kārtējo 2017. gadu | izmaiņas, salīdzinot ar kārtējo 2017. gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi |  |  |  |  |  |
| 1.2. valsts speciālais budžets |  |  |  |  |  |
| 1.3. pašvaldību budžets |  |  |  |  |  |
| 2. Budžeta izdevumi: | 0 | 0 | 0 | 0 | 100 000 |
| 2.1. valsts pamatbudžets | 0 | 0 | 0 | 0 | 100 000 |
| 2.2. valsts speciālais budžets |  |  |  |  |  |
| 2.3. pašvaldību budžets |  |  |  |  |  |
| 3. Finansiālā ietekme: | 0 | 0 | 0 | 0 | -100 000 |
| 3.1. valsts pamatbudžets | 0 | 0 | 0 | 0 | -100 000 |
| 3.2. speciālais budžets |  |  |  |  |  |
| 3.3. pašvaldību budžets |  |  |  |  |  |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
|  |  |  |  |
|  |  |  |  |
| 5. Precizēta finansiālā ietekme: | X | 0 | 0 | 0 | -100 000 |
| 5.1. valsts pamatbudžets | 0 | 0 | 0 | -100 000 |
| 5.2. speciālais budžets |  |  |  |  |
| 5.3. pašvaldību budžets |  |  |  |  |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Noteikumu projekta īstenošanai 2020. gadā Tieslietu ministrijai informācijas sistēmas izveidošanai būs nepieciešams papildus finansējums aptuveni 100 000 *euro* apmērā. | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Tiek plānots, ka noteikumu projektā noteikto kvalifikācijas eksāmenu 2021. gadā kārtos aptuveni 650 studējošie.  Kvalifikācijas eksāmena organizēšanai Tieslietu ministrijai nepieciešams papildus finansējums 2021. gadā un turpmāk ik gadu – 29 567 *euro*.  1. Izmaksas komisijas locekļu darbības nodrošināšanai – 7600 *euro*:  1.1. komisijas darba, kvalifikācijas eksāmena sagatavošanas un tā izvērtēšanas organizēšana - vidēji 4 h/gadā x 25 *euro*/h x 1 komisijas loceklis = 100 *euro*;  1.2. kvalifikācijas eksāmena jautājumu, kvalifikācijas eksāmena vērtēšanas vadlīniju sagatavošana – vidēji 15 h/gadā x 25 *euro*/h x 6 komisijas locekļi = 2250 *euro*;  1.3. kvalifikācijas eksāmena novērošana - vidēji 15 h/gadā x 25 *euro*/h x 14 komisijas locekļi = 5250 *euro*.  2. Komisijas darbības nodrošināšana Tieslietu ministrijas ietvaros – 1 967 *euro*:  2.1. atlīdzība: 1 517 *euro* (t.sk. atalgojums - 1 228 *euro*, darba devēja VSAOI - 289 *euro*):  Piemaksa par papildus darbu Tieslietu ministrijas juristam 30 % apmēra no mēnešalgas (36. saime III līm. 12. mēnešalgu grupa 3. kategorija) - 1647 *euro* x 30% = 494 *euro*;  Piemaksa par papildus darbu Tieslietu ministrijas juriskonsultam 20 % apmērā no mēnešalgas (21. saime III B līm. 10. mēnešalgu grupa 3. kategorija) - 1287 *euro* x 20% = 257 *euro*;  Piemaksa par papildus darbu Tiesllietu ministrijas grāmatvedim 20 % apmērā no mēnešalgas (14. saime III A līm. 9. mēnešalgu grupa 3. kategorija) - 1190 *euro* x 20 % = 238 *euro* x 2 mēn. = 476 *euro*.  2.2. biroja un kancelejas preces komisijas locekļiem - 450 *euro*.  3. Finansējums sistēmas uzturēšanai – 20 000 *euro*. | | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts tiks publicēts Tieslietu ministrijas oficiālajā tīmekļa vietnē, sadaļā "Sabiedrības līdzdalība", tādējādi dodot iespēju sabiedrībai līdzdarboties tiesību akta izstrādes procesā. |
| 2. | Sabiedrības līdzdalība projekta izstrādē | Noteikumu projekta izstrādes gaitā Tieslietu ministrija organizēja neformālas sanāksmes, kurās piedalījās sabiedrības, proti, Izglītības un zinātnes ministrijas, Augstākās izglītības padomes, augstskolu un Latvijas Studentu apvienības, pārstāvji.  Vienlaikus, lai informētu sabiedrību par noteikumu projektu un dotu iespēju izteikt viedokļus par to, noteikumu projekts atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā" 2017. gada 13. martā tika ievietots Tieslietu ministrijas oficiālajā tīmekļa vietnē. Viedokļus par noteikumu projektu sabiedrības pārstāvjiem bija iespēja izteikt līdz 2017. gada 27. martam. |
| 3. | Sabiedrības līdzdalības rezultāti | Pēc noteikumu projekta publicēšanas Tieslietu ministrijas oficiālajā tīmekļa vietnē viedokļi par to norādītajā termiņš no sabiedrības pārstāvju puses netika saņemti. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tieslietu ministrija |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts šo jomu neskar. |
| 3. | Cita informācija | Noteikumu projekta izpildi materiāltehniski nodrošinās Tieslietu ministrija. |

*Anotācijas IV un V sadaļa – projekts šīs jomas neskar.*

Ministru prezidents Māris Kučinskis

Tieslietu ministrs Dzintars Rasnačs

Iesniedzējs: Raivis Kronbergs

13.03.2017., 10:00

3 020

A. Jurika

67036906, anete.jurika@tm.gov.lv